**SRIP – Krožno gospodarstvo**

Štajerska gospodarska zbornica

Ulica talcev 24, SI-2000 Maribor

**SPOROČILO ZA MEDIJE – za takojšnjo objavo**

**RAZPIS ZA NAJBOLJŠE INVENTIVNE REŠITVE NA PODROČJU KROŽNEGA GOSPODARSTVA V LETU 2023**

**Maribor, 13. december 2023 – Štajerska gospodarska zbornica kot upravičenka Strateško razvojno-inovacijsko partnerstvo – Mreže za prehod v krožno gospodarstvo (SRIP – Krožno gospodarstvo) zbira prijave na razpis za najboljše inventivne rešitve na področju krožnega gospodarstva za leto 2023. Posamezniki, gospodarske družbe in raziskovalne institucije lahko svoje inventivne rešitve prijavijo do vključno 1. marca 2024. Celotna dokumentacija razpisa in prijavnica sta dostopni na povezavi:** [**https://srip-krozno-gospodarstvo.si/razpis-za-inventivne-resitve-na-podrocju-kroznega-gospodarstva-za-leto-2023/**](https://srip-krozno-gospodarstvo.si/razpis-za-inventivne-resitve-na-podrocju-kroznega-gospodarstva-za-leto-2023/)

Invencija je vsaka nova obetavna rešitev oziroma zamisel s potencialom, da postane koristna v praksi. Inventivne rešitve se lahko nanašajo na proizvode, procese, storitve ali sisteme. *»Namen razpisa je spodbujati razvoj invencij na področju krožnega gospodarstva v Sloveniji. Predvsem pa posameznikom, podjetjem in raziskovalnim organizacijam, ki aktivno prispevajo k razvoju in raziskovanju na področju krožnega gospodarstva, omogočiti boljšo prepoznavnost in priznanje za prebojne ideje in razvoj. Najboljše inventivne rešitve na področju krožnega gospodarstva želimo predstaviti širši zainteresirani javnosti in tako spodbuditi prehod od odličnih inventivnih rešitev do pomembnih inovacij v praksi,«* poudarja Nina Meglič, koordinatorka SRIP – krožno gospodarstvo.

Razpis pokriva različne kategorije inventivnih rešitev – od ideje, ki izboljšuje obstoječi produkt ali proces na področju krožnega gospodarstva, do povsem nove rešitve, ki neposredno odgovarja na potrebe družbe. Na razpisu za najboljše inventivne rešitve lahko prijavitelji sodelujejo tudi s predlogi sprememb posameznega proizvoda v smeri krožnega dizajna. Sodelujejo lahko tako rešitve, ki so še v fazi razvoja in raziskav, kot že oblikovane prototipne rešitve, preizkušene v laboratorijskem ali oblikovanem okolju.

Razpis za najboljše inventivne rešitve na področju krožnega gospodarstva poteka drugo leto zapored. Za leto 2022 je strokovna komisija med 12 različnimi inventivnimi rešitvami, ki jih je na razpis prijavilo 10 podjetji in raziskovalnih institucij, podelila 2 zlati, 6 srebrnih, 3 bronasta priznanja in eno priznanje za prispevek na področju razvojne dejavnosti. Razpis tudi letos podpirata Ministrstvo za kohezijo in regionalni razvoj ter Ministrstvo za visoko šolstvo, znanost in inovacije. Projekt je delno financiran s strani Evropske unije, iz Evropskega sklada za regionalni razvoj. Izvaja pa se v okviru Prednostne naložbe »Inovacijska družba znanja» in specifičnega cilja RSO1.1 »Razvoj in izboljšanje raziskovalne in inovacijske zmogljivosti ter uvajanje naprednih tehnologij«.

**Dodatne informacije:**

Štajerska gospodarska zbornica / SRIP – Krožno gospodarstvo

Tel.: 02 22 08 700

E-pošta: srip@stajerskagz.si